遠遊
作者：文天祥
朝代：宋

paragraphs: 黄河流活活，太行高巍巍。
王屋山以東，百泉山以西。
鄒魯盛文獻，燕趙多雄姿。
右摩泰山碑，左躡函谷泥。
郟鄏吊周公，曲阜拜宣尼。
或登廣武歎，或上北邙悲。
平生幾兩屐，汗漫以爲期。
絕交天下士，要爲男子奇。
吳會偏王業，中原隔遺黎。
安得與黄鶴，比翼天上飛。
江河異風景，擊楫感且欷。
陽運遘百六，興否俄推移。
桑田變滄海，楚囚發孔悲。
我本檻車客，爲我解縶維。
青蠅附天驥，萬里相追隨。
人生尚行樂，矧復新相知。
周道思下泉，王風懷黍離。
富貴豈不願，憂患那自持。
人命危且淺，忽若朝露晞。
長恐折我軸，中道欲差池。
去我父母邦，我行且遲遲。
聽我遠遊曲，寄我長相思。